DECIZIA COMISIEI
din 11 decembrie 2007
privind aprobarea programelor de control pentru depistarea salmonelei în efectivele de Gallus gallus de reproducere din anumite țări terțe în conformitate cu Regulamentul (CE) nr. 2160/2003 al Parlamentului European și al Consiliului și de modificare a Deciziei 2006/696/CE în ceea ce privește anumite condiții de sănătate publică privind importul de păsări de curte și de ouă destinate incubației
[notificată cu numărul C(2007) 6094]
(Text cu relevanță pentru SEE)
(2007/843/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici (1), prezenți în rețeaua alimentară, în special articolul 10 alineatul (2),
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a unor norme specifice de organizare a controalelor oficiale privind produsele de origine animală destinate consumului uman (3), în special articolul 11 alineatul (1),
întrucât:
(1)
Regulamentul (CE) nr. 2160/2003 stabilește condițiile pentru controlul salmonelei în diferite efective de păsări de curte din statele membre. Dispozițiile se aplică statelor membre începând de la datele stabilite în anexa I la respectivul regulament, în special 18 luni de la stabilirea scopului de reducere a prevalenței salmonelei.
(2)
Un scop pentru o astfel de reducere se aplică, de la 1 iulie 2005, în cazul efectivelor păsărilor de curte Gallus gallus de reproducere, în conformitate cu Regulamentul (CE) nr. 1003/2005 al Comisiei (4), pentru găinile ouătoare de la 1 august 2006, în conformitate cu Regulamentul (CE) nr. 1168/2006 și pentru pui de la 1 iulie 2007, în conformitate cu Regulamentul (CE) nr. 646/2007 (5).
(3)
Canada, Israel, Tunisia și Statele Unite au trimis Comisiei programele lor de control al salmonelei pentru păsările de curte Gallus gallus de reproducere, ouăle acestora destinate incubației și puii de o zi de Gallus gallus de reproducere. S-a estimat că aceste programe furnizează garanții echivalente celor stabilite în Regulamentul (CE) nr. 2160/2003 și că, prin urmare, ar trebui aprobate.
(4)
Decizia 2006/696/CE a Comisiei din 28 august 2006 de stabilire a unei liste a țărilor terțe din care pot fi importate și în care pot tranzita în cadrul Comunității păsările de curte, ouăle destinate incubației, puii de o zi, carnea de pasăre, de ratite și de vânat sălbatic cu pene, ouăle și produsele din ouă și ouăle fără microorganisme patogene specificate, cât și a condițiilor aplicabile în materie de certificare sanitar-veterinară, stabilește condiții de certificare veterinară și de modificare a Deciziilor 93/342/CEE, 2000/585/CE și 2003/812/CE (6) incluzând importurile și tranziturile în Comunitate, în special a păsărilor de curte de reproducere și de producție, a ouălor pentru incubație, a puilor de o zi și stabilește o listă a țărilor terțe de la care statele membre sunt autorizate să importe animalele respective și ouăle destinate incubației.
(5)
În conformitate cu Regulamentul (CE) nr. 2160/2003, introducerea sau menținerea pe lista stabilită prin legislația comunitară a țărilor terțe de la care statele membre sunt autorizate să importe animalele respective și ouăle destinate incubației vizate de respectivul regulament se face pe baza prezentării Comisiei, de către țările terțe vizate, a unui program echivalent programelor naționale de control al salmonelei care trebuie să fie stabilit de către statele membre și a aprobării acestuia de către Comisie.
(6)
Ca urmare a aprobării programelor, Canada, Israel, Tunisia și Statele Unite ar trebui să fie menținute pe lista stabilită prin Decizia 2006/696/CE de țări terțe de la care statele membre sunt autorizate să importe păsări de curte Gallus gallus de reproducere, ouăle acestora destinate incubației și puii de o zi de Gallus gallus de reproducere.
(7)
Alte câteva țări terțe care figurează în prezent pe lista Deciziei 2006/696/CE nu au prezentat încă Comisiei niciun program de control al salmonelei. Dat fiind că dispozițiile privind păsările de curte Gallus gallus de reproducere, ouăle acestora destinate incubației și puii de o zi de Gallus gallus de reproducere sunt deja în vigoare în cadrul Comunității, importurile de astfel de păsări de curte și de ouă nu ar mai trebui autorizate. Lista țărilor terțe sau a unor teritorii ale acestora stabilite în partea I din anexa I la Decizia 2006/696/CE ar trebui modificată în consecință.
(8)
În vederea asigurării garanțiilor echivalente dispozițiilor pe teritoriul Comunității, țările terțe, de la care statele membre sunt autorizate să importe păsări de curte Gallus gallus de reproducere și de producție, ouăle acestora destinate incubației și puii de o zi de Gallus gallus de reproducere trebuie să ateste că programele lor de control al salmonelei au fost aplicate efectivului inițial de păsări și că acel efectiv a fost testat pentru prezența serotipurilor de salmonelei relevante din punctul de vedere al sănătății publice imediat ce dispozițiile privind diverse populații de păsări de curte intră în vigoare în Comunitate.
(9)
În plus, în conformitate cu Regulamentul (CE) nr. 2160/2003, de la 1 ianuarie 2007, efectivele de Gallus gallus infectate cu Salmonella Enteritidis și/sau Salmonella Typhimurium nu pot fi utilizate în scopuri de reproducere iar ouăle acestora nu pot fi utilizate ca ouă destinate incubației în Comunitate. Prin urmare, importul păsărilor de curte de reproducere, puii de o zi de reproducere și ouăle destinate incubației ar trebui autorizat în Comunitate doar dacă efectivul inițial a fost supus testelor și este indemn de Salmonella Enteritidis și de Salmonella Typhimurium.
(10)
Regulamentul (CE) nr. 1177/2006 al Comisiei din 1 august 2006 de punere în aplicare a Regulamentului (CE) nr. 2160/2003 al Parlamentului European și al Consiliului privind cerințele în vederea utilizării de metode de control specifice în cadrul programelor naționale de control al salmonelei la păsările de curte (7) stabilește anumite norme pentru utilizarea substanțelor antimicrobiene și a vaccinurilor în cadrul programelor naționale de control aprobate de către Comisie în conformitate cu Regulamentul (CE) nr. 2160/2003.
(11)
Țările terțe de la care de la care statele membre sunt autorizate să importe păsări de curte Gallus gallus de reproducere și de producție, ouăle destinate incubației și puii de o zi de Gallus gallus trebuie să ateste că dispozițiile specifice privind utilizarea substanțelor antimicrobiene și a vaccinurilor, stabilite în Regulamentul (CE) nr. 1177/2006 au fost aplicate de îndată ce dispozițiile pentru diferitele populații de păsări de curte din Comunitate au întrat în vigoare. Dacă în cazul puilor de o zi substanțele antimicrobiene au fost utilizate și în alte scopuri decât cel de control al salmonelei, acest lucru ar trebui să fie indicat pe certificat deoarece o astfel de utilizare ar putea influența testarea privind depistarea salmonelei la importuri.
(12)
Modelul certificatului sanitar-veterinar pentru importul păsărilor de curte de reproducere și de producție, puii de o zi și ouăle destinate incubației care figurează în Decizia 2006/696/CE ar trebui modificate în consecință. Pentru evitarea modificărilor ulterioare a modelului certificatului sanitar-veterinar, în momentul în care dispozițiile cu privire la importurile stabilite în Regulamentul (CE) nr. 2160/2003 ar deveni aplicabile păsărilor de curte de producție și puilor de o zi, altele decât cele de reproducere, modelul certificatului sanitar-veterinar ar trebui modificat și pentru importul acestor animale, cu indicații clare privind momentul în care aceste modificări s-ar aplica unor populații diferite.
(13)
Bulgaria și România au aderat la Uniunea Europeană la 1 ianuarie 2007. Începând cu această dată, dispozițiile privind schimburile intracomunitare stabilite în decizia 2006/696/CE se aplică, de asemenea, noilor state membre. Prin urmare, Bulgaria și România ar trebui eliminate de pe lista țărilor terțe agreate pentru importurile statelor membre și stabilită în partea I din anexele I și II la Decizia 2006/696/CE.
(14)
Pentru a se evita perturbări ale comerțului, folosirea certificatelor sanitar-veterinare eliberate în conformitate modelele actuale ale certificatelor, stabilite prin Decizia 2006/696/CE, trebuie autorizată pentru o perioadă de 60 de zile de la data aplicării prezentei decizii.
(15)
Cu toate acestea, pentru evitarea modificărilor ulterioare a modelului certificatului sanitar-veterinar în momentul în care dispozițiile cu privire la importuri stabilite în Regulamentul (CE) nr. 2160/2003 devin aplicabile pentru găinile ouătoare și puii de Gallus gallus, modelul certificatului sanitar-veterinar ar trebui modificat și pentru importul acestor animale, cu indicații clare privind momentul în care aceste modificări s-ar aplica unor populații diferite. Prin urmare, data aplicării acestor modificări ar trebui să fie, după caz, diferită.
(16)
Prin urmare, Decizia 2006/696/CE ar trebui modificată în consecință.
(17)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Programele de control prezentate de Canada, Israel, Tunisia și Statele Unite în conformitate cu articolul 10 alineatul (1), din Regulamentul (CE) nr. 2160/2003 sunt aprobate în ceea ce privește Salmonella în efectivele de găini de reproducere.
Articolul 2
Anexa I și II la Decizia 2006/696/CE se modifică în conformitate cu anexa la prezenta Decizie.
Articolul 3
Loturile de păsări de curte de reproducere sau de producție altele decât ratitele, puii de o zi, altele decât ratitele și ouăle destinate incubației ale păsărilor de curte, altele decât ratitele, pentru care au fost eliberate certificate sanitar-veterinare în conformitate cu Decizia 2006/696/CE în versiunea aplicabilă înaintea datei de aplicare a prezentei decizii pot fi importate în Comunitate pentru o perioadă de 60 de zile de la data aplicării prezentei decizii.
Articolul 4
Prezenta decizie se aplică de la 15 februarie 2008.
Cu toate acestea, punctul II.2.5 din modelul de certificat sanitar-veterinar pentru păsările de curte de reproducere sau de producție altele decât ratitele și punctul II.2.4 din modelul de certificat sanitar-veterinar pentru puii de o zi, alții decât cei de ratite, din anexa I la Decizia 2006/696/CE, modificată prin prezenta decizie, se aplică de la 1 ianuarie 2009 dacă păsările de curte de producție sau puii de o zi sunt destinați producției de carne.
Articolul 5
Prezenta decizie se adresează statelor membre.
Adoptată la Bruxelles, 11 decembrie 2007.